ЗАБИЛ МЯДОЪ

ИЛИ ЩЕСТБЕ, ИЛИ НЫБЕ…

Или ныбе, или щестбе,
И мящолдя чо кяс дустбе.
Ымон чойнян толышбин – соф,
Чявон дылядя – Хыдо хоф.
Ве сыханшон варде бя гяв,
Гяпышон ъяй чан руъ, чан шяв.
Дыроз, шымши - “Мядоъ Щясян”,
Политолог – “Лик Балясян.
Пыхя мяло “Мяммядщясян”,
Рийозийотчи “Ябдулщясян”.
Ьярор омяйн явон ъыьо, -
Боштя хяльи быкямон ко.
Нывыштошне бя шяв, бя руъ,
Кошон карде ымон ща руъ.
Ъоьшон зыняй ын бевандон,
Ын кяхобон, бехывандон.
Миллят бямясе явони, -
Ыштя бяйъибя зывони.
Вадошоне гыляй гязет, -
Дардон лоня – йоля гязет.
Нывыштошне ьази-ьази,
Пулоншон дой бя коьязи.
Дышменышон карде хяжил,
Ячяй сяшон дяной бя тул.
Ын дышмени щардыше жум,
Де дастя кардыше щужум.
Я чо няфяр – чогля толыш,
Чогля кядус, чогля голыш.
Хяльикушон дошоне ванг,
Вотен ямя кардямон жанг.
Комягкянян бямя, бойли,
Мяйдондямон ямя жойли!
Номерд мябян, тарсо мябян,
Сяпо бяйштян, щайди, рябян!
Охо, чямя Щязимон бя,
Бобоке шымя йоля пя!
Шымя ряьдя чявон хуне,
Бочи шымя ьырйят гине?
Миллят, охо, дасо шедя,
Поймол бедя, яв хар бедя.
Ща лывякяс бяй кардя ляь,
Туля голя, мырдоля вяь.
Гяви омяй нывыштедя,
Яй бя тыки пепыштедя.
Ляь нойдя иня зывони,
Дядонмон шиня зывони.
Конжой шымя щытя ьыйрят,
Бочи ъыьо суст бя миллят.
Бяйштян сяпо, боян бя нез,
Пеьятянян шиваря вез.
Щички нывто толыш мардя,
Ыштя номику яв гардя.
Кяноку тямшо мякянян,
Щампо дыли шо мякянян.
Бочи, чоко щардон дурум,
Иня зывон нойдя ьурум.
Арыштедян ячяй кяши,
Шыт бяьяте шымя чяши.
Мящытянян щяни шымя,
Комяг быбян есят бямя.
Мявотян ки, щыте чоке,
Щытякяси ся бя хоке…
***
Ын чо няфяр, чогля бечиз,
Душон воте бя тан, бя луз.
Вадошоне чандя китоб,
Нише ьыймят, нише щисоб.
Ыштя кардя щар гыля кой,
Бя дынйошон хябяшон дой.
***
Яве дяжжол дештя дася,
Жош кардя пул бячявон ся.
Вотше дяно бя жязиря,
Ки явони быгято ря,
Бябей чымы иминжи дус,
Игля яй аз якяним пус.
Есят яве кали лцсон,
Я шяйтонон, я иблисон.
Щаруъ рыштян жури тяля,
Ъяйдян журбяжуря ляйля…
***
Бяпе ыми толыш бызно,
Кардямоне йоля гыно.
Ыштянымон бевяж зыня,
Быми-бяйо бямон пиня.
Девран йавяй, быбямон и,
Росткянян сяй, дузкянян ги.
Мядоъ щеъо ловя кардя,
Бяштя Хыдо бовя кардя.
Комяг бябей – рос бябемон!
Комяг бябей – рос бябемон!
***

ЙОЛОН СЫХАН

Ьоняьи бя ьоняьи рыкыш бомей.
Ьоняь омяй – вяйяванде.
Ьоняь омеядя хябя якяни.
Бя кя ки ьоняь номяй, я кя хяробяй.
Бо ьоняьи нуны ныбу, нуня зывоны быбу.
Ьоняьи тоно бя кядякийон гоня сыхан мякя.
Чандян ве дарды быбу, ьоняьи тоно мявот.
Ьоняь чы Хыдой.
Кя еъянийядя ьоняьи йодо бемякя.
Сыфтя бо ьоняьи аспи, чяьын бочяй ыштяни выря быкя.
Зыня одями ща кяс ьоняь обягятей, мерд яве ки, нызня одями ьоняь огято.
Ьоняь дуян бывото, гуш быдя, яй пярт мякя.
Ьоняь хуряк щардеядя бячяй гяви емярях.
Нав ьоняьи суфряку дас омякырын.
Теля сыхан дыл бядоъней.
Кой одям ря бящыте.
Бо йолялузя одями ляь мякя.
Сой каг ря кулок бедя.
Ыштя сяй дуси кядя бытош, нангыри дышмени кядя быгят.
Сийо киня сийо ьызыле.
Ялел, дяши, гязяня, беши.
Сушон вотя, щяни бялйякотышон вотяни ки.
Кясы кыште, йа пештися ной – фярьыш ябыни.
Жон ышты, жящяндым чы Хыдо.
Жыр шей, кас омяй.
***

МЯДО ЛЯТИФОН

ЫШТЯ ПЯ ГУРЫ СУТЯ

Кялхозяти деврядя чы Улуми Руякяноку гыляй мерд омейдя бя Мядо амбо боштя гандымя бахши сяй. Амбардарян Шами номядя гыляй мерд бедя. Яв чя мерди гандыми кисон пур кардя, нойдя ьапанися ки, быкяшо. Щеъо се-чо кися нойдя, виндя ки, зя, 500 килой. Мявотбян, ын кяхобя Руякяноъи ыштя лынгыш нояйбян ьапанися, яве тавзы гон кяшейдябян.
Руякяноъ ыштя гандыми пегятдя, ряря омейдя бя ди. Чайчиядя бя жямати вотдя ки, ымру чы Шами пя гурым сутя! 
Хябя сяйдян ки, чокня? Щали-ьязийя гяп ъяйдя бо жямати. Мяхлоь хяйли сыредя, бяй вотдя ки, чы Шами не, ыштя пя гуры сутя!… 

ЙА СИЙЯНЕ, ЙА ОВСЯН…

Мядоядя Мянгул номядя гыляй мерд ыштя зандяго овсян бе-ныбе зыней пидяше. Сятолло маму дойдя ванг карде ки, яв йоле, бязне.
Сятолла маму омейдя, хяйли гардя щяйвони гырдо. Мандя, еряхедя, бя Мянгули вотдя:
- Баля, ым йа сийяне, йаян овсян… 

ЬАТЫЬЯ ЯЛИ

Мянгули гыляй зояш бя дынйо омейдя. Сятолла маму тоно одям выьандя ки, бяс, яьли номи чич бынямон? Сятолла маму хябя выьандя ки, яьли номи Яли бынян. Мянгул иъян хябя выьандя ки, “тяйля Яли” бынямон? Сятолла маму вотедя ки, ней, баля, чяй сяпе ьатыьян бынян!..

50 КОПУГИ МЯСЯЛЯ

Бырядиго нохяшхонядя фелшир ко кардя Мещиббят номядя гыляй зоя дештя машини бя кя омейдяйбян. Фик дойдя ки, Сятолла маму рой кяно мандя автобус чяш кардя. Яй пегятдя бяштя машин. Бя ди рясе кам мандяй Сятолла маму вотдя:
- Ышты кя хяробя бымандо, Мещиббят, ты мыны бочи пегяте, ыштя пенж копуги ядяйм бя автобуси, явойм бяштя кя. Есят аз 50 копуги чоконжо пяйдо быкям, быдям бяты!...

ТОЪЯ ЩИСОБ, КАНЯ ЩИСОБ…

Сятолла маму Вязир номядя гыляй мерди киня сяйдя боштя зоя. Вяйя мяьом омейдя рясдя. Кинясойб чяш кардя ки, Сятолла маму бырзи, руяни, гуъди ийян жо шейон бява. Сятолла маму Вязири вакандя, вотдя, маму бяшты ьыбон, яня щыр-щыр бяки лозиме? Ты вяйя быкя, аз бяты щышкя бядом. Вязир хябя гятдя ки, чанядя бядош? Вотдя: - 10 щязо мянот.
Вязир виндя ым йоля пуле. Яве ряря рози бедя. Дештя харжи вяйя кардя. 
Машкиня руъи Сятолла маму омейдя, са гыля и мянотдыь ашмардя, дойдя бя Вязири. Вязир вотдя, маму, бяс, ты да щязо мянот вотябе, есят са мянот дойдяш бямы. Вотдя:
- Баля, ты де тоъя пули щисоб кардяш, аз де каня пули…

_________________________________________________________________

ФАТМЯ НЯНЯ ФОЛКЛОРИ БОХЧЯ
(Фатмя няня вотяйон – чымы йодядя мандяйон)

Чымы няня – Ьолами Фатмя мыныш пероснийя, бямыш тярбийя доя. Ямя яьыл беядя яв боямя ща шяв няьыл, шер явоти. Хыдя яй рящмят быкя! Ячяй вотя кали фолклор нымунон бя щандякясон тяьдым кардям.

Менкуъон -
кужон-куъон.
Аспи щарде
Тымони лиъон.
Чыся-бяся игля гандым,
Бо дышмени ьяб быкандым.

Чямя кя коля кярпужядя дутя бябе, даштыш гылибе.Зомсонядя быхи кяно яныштимон, яв боямя зыли сяпе нун кырч якяй, чяйо ын шеери явоти:

Няьли-няьли – еваштя,
Осмони го певаштя.
Щябиби памбя рыштя,
Мерзохони го кыштя.
Мы быштя – ты лыштя.

Зымыстони имнижи ва войядя няня рящмятдиг ын шеери явоти:

Ва войедя мутя-мутя,
Ашыьон ъяйдян гитя-гитя.
Хябя рясяй – Щубедя витя,
Чяй пя кыло и поя сутя.

Ямя гырд ябимон бя няня ся. Яв бямя “тян-тяня” щяняки оямути. Выъя яняй чы выъя сяпе, бино якяй ангыштон ашмарде:

Тян-тяня,
Отяш сяня.
Курки еват,
Пыло быня.

Шанго навщытя яв боямя “Шяьоли няьыли” гяп яъяни. Йоддям мандяй яве ки, шяьоли балон бе моя ижозя коля сер щардян, ьаз бедян, мардян. Шяьол омейдя бя серя дой бын, бяй ын мащне пеьандя:

Пенж миъяли, 
Пенж астяли.
Кыве чымы
Пенж баляли.

Маштя-маштя яйштиядя няня бо щар гыля яьыли де жури нозя якяй; ын шеерон явоти:

Баля-баля
Мяшянгул.
Шобядом
Бя кинон замбул.

Баля-баля
Чич кардя?
Кинон чяшон ку кардя.

Баля-баля
Сяфиля.
Бяьандем бя
   Зявиля..

Есят яьыл мояку беку тося мардя руъи деяй тырки гяп ъяйдян. Яве толыши зывон йодо бешедя, ямя щич бедямон… 
Забил